skrivekrampe: januar 2013
Behøver romaner et plot?
For noget tid siden var jeg til et foredrag med Thorstein Thomsen (har bl.a. skrevet en del lyrik til børn, men også arbejdet med korte og lange fortællinger – han har været godt omkring i forfatterlivet). Det at jeg var til et forfatterforedrag er egentlig ikke så specielt, at det lige var Thorstein egentlig heller ikke. Det der er vigtigst for hvad jeg vil fortælle om i dag er nemlig at han opsummerede plot-trekanten ganske fint. Hvad er plottrekanten så?
Plottrekanten er en trekant, hvor hver kant er en plottype. I toppen har vi "superplottet" – den store episke fortælling, der berører mange skæbner – Ringenes Herre eller Ken Follets Jordens Søjler er eksempler på dette – hver enkelt hovedperson er vigtig i historien, og det overordnede projekt de kæmper for – at besejre Sauron eller bygge en katedral.
Den første af de nederste kanter er så miniplottet, som kan opsummeres som den lille personlige fortælling. Her er der gerne tale om hvordan historien er vigtig for én person, og hvordan personen udvikler sig med historien.
Eksempler på denne er Camilla Wandahls roman Hjerte i vente, hvor hovedpersonens liv er tæt forbundet med plottet, og at det er hendes – ikke verdens – forløsning vi håber på mod slutningen. Miniplottet kan også sagtens lade sig gøre i fantastiske genrer, fx er min novelle Skovmandens brud i Ad mørke stier et godt eksempel på et miniplot med pigen Svalas ofring til Skovmanden.
Og NU kommer vi så til det som jeg egentlig gerne vil fortælle om, nemlig kaosplottet – også kaldet nonplottet (hvilket jeg vil kalde det fremover, da kaosplot lyder lidt for uberegnelig).
Et nonplot er bedst beskrevet ved at vi har en række figurer, der oplever nogle ikke nødvendigvis sammenkoblede hændelser. Det er en slags minihistorier, der fortæller mere om personerne og det liv de lever, end prøver at komme med den helt store episke beretning eller udviklingshistorie.
Eksempler på nonplots er i filmens verden Lille Per, specielt filmen Far til fire i byen, der er sammensat af en lang række hændelser spredt over et år i Lillepers liv. Der er tale om fars fyring fra jobbet, Lille Pers køb af en hund, Ida der fanger en tyv på skolen, og Lille Per der besøger Nisseland og bliver bortført. Alt sammen meget usammenhængende hændelser, der alligevel kobles minimalt sammen: Lille Per hjælper bl.a. politiet med at fange de banditter der bortfører ham, og med dusøren køber han hunden vi blev introduceret til tidligere.
Et andet eksempel, denne gang fra bøgernes verden er Astrid Lindgrens historier om Emil fra Lønneberg og Alle vi børn i Bulderby.
Emil er for midt vedkommende det bedst kendte eksempel, her har vi Emil, der altid laver gale streger – gerne i et forsøg på faktisk at være god.
De gale streger vinder ham så til gengæld en hest, lader ham drikke en gris fuld og hejse sin søster op i flagstangen. En masse tossede historier, gerne rammefortalt af hans mor, der skriver det ned i sine bøger, imens fortælleren husker os på at Emil vokser op og bliver sognerådsformand (det var stort dengang!).
Men hvor vil du hen med det?
Ideen om nonplottet lå egentlig mest og simrede efter Thorsteins foredrag, og det var kun efter at forfatteren Kim Fupz Aakeson bragte det op igen på Forfatterskolen for Børnelitteratur, at jeg gik i tænkeboks.
Egentlig er denne struktur jo smart. Lad os sige at man som forfatter sidder med en masse små historier, nærmest anekdoter omkring sine karakterer, men uden at det giver mening i et større plot – samtidig er der ikke så meget udvikling, men historierne hænger da lidt sammen. Hvorfor ikke udnytte det, og rent faktisk bare skrive nonplot.
Hvem ved, måske mangler verden en ny Emil fra Lønneberg – eller endnu bedre, en science fiction-roman skrevet ud fra nonplot-strukturen? Det kan jeg ikke mindes er set før (omend Hitchhikers Guide to the Galaxy prøver på det, ender den altid med at blive læst mere eller mindre episk, måske fordi den handler om jordens undergang og genopbygning ...).
Jeg er meget en plot-person, hvilket Skrivekrampe også bærer præg af, derfor er dette her et forsøg på at fortælle om forfatter-metoder, jeg ikke nødvendigvis ville bruge, men som er der, og faktisk er lige så acceptable som en fast plotstruktur – omend nok sværere at lave, for hvornår ved man at man skriver non-plot, og ikke bare har en usammenhængende historie? Som alt muligt andet i forfatterlivet handler det om at prøve sig frem!
(Ps. dette er forresten første forsøg i at opdatere tidligere end mandag – nemlig søndag aften. Nu hvor mit liv er blevet hektisk med forfatterskole og arbejde, er mandagen gerne ret booked, så søndag aften/mandag er mit kompromis for at nå det hele. Det betyder jo bare at I får indlæggene endnu hurtigere end før!)
Indsendt af Bjarke kl. 21.33 Ingen kommentarer:
Et sidste svirp fra julen
Ja, godt inde i januar får I altså lige et jule-indlæg mere, denne gang om noget så bibelsk som jesu fødsel.
Hvad i ... Skal Skrivekrampe nu til at være religiøs? Selvfølgelig ikke, kun når det gælder skrivningen. Nej, jeg snakker om min novelle "Et barn er født" som for nyligt blev udgivet i Knud Larns fanzine Science Fiction #21.
Historien er en genfortælling af juleevangeliet sat i et post-apokalyptisk København, hvor vores to hovedpersoner Jonas og Maria er rejst til fra Jylland, for at møde de sidste overlevende mennesker i Danmark. En farlig rejse, da sne og is ligger tykt over landet, og Maria er højgravid.
Ja, det er nok ikke så svært at regne historien ud, men sådan skal julen også være. Science Fiction #21 er nemlig et temanummer med fokus på netop julen, og i stedet for at skrive om fremtidens julegaver og grantræer fra Neptun valgte jeg simpelthen at fokusere på den vinkel på julen, mange af os måske har skudt lidt væk på det sidste. At det også er en kristen højtid med fokus på håb. (og jeg gider ikke diskutere julen contra kristendom, den er OGSÅ en kristen højtid, og sådan er det bare).
Er man interesseret i at læse min historie kan den anskaffes på ScienceFiction-magasinets hjemmeside her! Den koster kun en 50'er og til gengæld får du min novelle sammen med 5 andre af Danmarks super Science Fiction-forfattere.
Indsendt af Bjarke kl. 06.16 Ingen kommentarer:
Forfatterstatus 2012
Godt nytår til jer alle! Jeg håber I kom godt ind i det.
Som jeg jo altid gør i starten af det nye år, så vil jeg i dag se tilbage på alle de ting 2012 har bragt med sig, og det er ikke småting i år.
Lad os starte med det oplagte: Udgivelser. Jeg har fået udgivet tre noveller i år. Den første er Cthulhu Mythos-historien Kælderen, om en ung mand, der opsøger sin barndomsby for at opdage at ikke at er som det plejer at være.
Novellesamlingen var et projekt startet af H.Harksen Productions, der også før har udgivet en del af mine gys.
Min anden udgivelse er novellen "Spil med Døden", der er at finde i Forlaget Tellerups samling af Drengelitteratur-noveller i forbindelse med selv samme konkurrence, der løb af stablen for anden gang her i 2012. En speciel novelle, da det var selv samme tekst, jeg faktisk kom ind på Forfatterskolen for Børnelitteratur på – men mere om det senere.
Den sidste novelle hedder "Et barn er født" og er en post-apokalyptisk genfortælling af Jesu fødsel.
Det er Knud Larn, der står bag udgivelsen, og det er en del af hans Science Fiction-fanzine med temaet: Danskerne og fremtidens jul. I stedet for at skrive om juletræer og intergalaktiske nissemænd følte jeg dog for at arbejde med noget mere bibelsk, sådan har vi alle bløde sider.
Udover al skrivningen har jeg selvfølgelig også undervist en masse i skrivning. Udover Forfatterspirernes Skriveklub har jeg i samarbejde med Nicole Boyle Rødtnes igen i år stået for Forfatterspirernes Forfatterkursus i sommeren, der igen i år gik over al forventning.
Derudover har jeg holdt en del skrivekurser selv, blandt andet i forbindelse med AOF og KBH Læser.
2012 var også året hvor jeg afleverede mit universitetsspeciale om branding med fokus på online markedsføring og advergaming. Arbejdet med det emne har været sindssygt spændende, samtidig med at det har givet mig ufatteligt mange ideer til hvordan man kunne markedsføre sin roman, når det bliver aktuelt – og så har det halve års specialekaos ikke været spildt!
Selvfølgelig betyder et afleveret speciale ikke at man er færdig med at studere, og fordi jeg ikke kan lade søgte jeg i år ind på Forfatterskolen for Børnelitteratur, ikke fordi jeg regnede med noget, men fordi at nu var universitetet færdigt så det var forsøget værd.
Og det var det bestemt, for jeg kom ind, og er som du læser dette gået i gang med andet halvår på skolen. Det er fedt, lærerigt og der er en genial energi iblandt vores lille hold på 12 forfattere, så jeg ser frem til de næste 1½ års undervisning og skrivning!
I forbindelse med at jeg kom ind på skolen har jeg også været i radioen, nemlig på P1's Kulturkontoret, hvor de gerne ville høre hvordan det var at gå med en forfatter i maven.
Årets andet store interview var sammen med forfatteren Carina Evytt på Fantasticon, hvor vi talte om det at bruge hinanden som sparringspartnere på plot og som betalæsere. Carina er en fantastisk person at arbejde sammen med, og det følte jeg bestemt interviewet gjorde tydeligt.
Den sidste store ting i 2012 er at jeg i starten af året blev filmet til en undervisningsvideo, som nu ligger online på Danskfaget.dk, hvor man også kan finde videoer med forfatteren Camilla Wandahl. Vi begge fortæller om skrivning, og hvordan man kan blive bedre. En sjov oplevelse, der også har givet mig blod på tanden til at lege mere med filmmediet også.
Øj, det har været et begivenhedsrigt år. Jeg har sikkert glemt en masse, men sådan er det jo når man lever aktivt. Håber I alle har haft et godt 2012, og at 2013 bliver endnu bedre og fyldt med skrivning.
Indsendt af Bjarke kl. 06.15 2 kommentarer:
Året skydes i gang med en konkurrence
Godt nytår til jer alle! I år starter vi med en tegneseriekonkurrence for at fejre alle forfattermulighederne i det nye år.
Ja, jeg ved godt at vi er forfattere, at vi arbejder med tekst – men da jeg kender en del forfattere, der også er kreativ på andre måder, eller måske kender tegnere allerede, så vil jeg lige dele den her konkurrence med jer alligevel.
Politiken søger nemlig en ny person til at stå for deres daglige tegneserie på bagsiden. Den har før været optaget af folk som Wulffmorgenthaler og Strid, og nu kan det altså blive din tur til at blive trykt i avisen.
Du skal nok bare skynde dig, for de vil have ikke mindre end 7 striber inden d. 4. februar, så spids blyanter og gå i tegneseriemode allerede nu!
Striben må ikke have været trykt før
De vil have 7 striber tilsendt, indhold og struktur er underordnet, blot den overholder en af de to mål her:
Enetages stribe: i formatet 260 x 70 mm
To korte etager: på tilsammen 115 x 115 mm
deadline og Indsendelse
Alle striberne skal være dem i hænde mandag d. 4. februar kl. 16 og man kan enten sende med almindelig post til: Politiken, Rådhuspladsen 37, 1785 København K
Eller sende ind vedhæftet e-mail med anonymiseret afsenderadresse i pdf- eller jpg-format. modtager-adressen er: kultur@pol.dk
Hvem der vinder, og hvem der modtager 2. og 3. pladsen vil blive offentliggjort i Politiken d. 1. marts 2013, så alt tyder på et hurtigt svar hvis man deltager.
Politiken forbeholder sig retten til mod aftalt honorar at offentliggøre bidrag til konkurrencen, men også retten til ikke at trykke nogen konkurrencebidrag, hvis ingen skønnes egnede.
Bedømmelseskomiteen består af museumsdirektør, mag.art. Iben Overgaard (Storm P. Museet), kunsthistorikeren og tegneseriekritikeren Matthias Wivel, Politikens kulturredaktør Anita Bay Bundegaard, designchef Søren Nyeland, kultursouschef Jens Lenler og film- og litteraturanmelder Søren Vinterberg
Du kan læse mere om konkurrencen på Politikens hjemmeside her!
Så ja, savner man lidt andet at lave mellem roman- og novelleskrivningen, så kan tegnebordet nu også bruges!
På mandag kommer der en status over mit forfatterliv 2012, vi ses.
God skrive- og tegnelyst!
Indsendt af Bjarke kl. 06.16 1 kommentar: